**E L Ő T E R J E S Z T É S**

# **Litér Község Önkormányzat Képviselő-testületének 2022. november 30-i ülésére**

Tárgy: Idegenforgalmi adó bevezetése

A helyi adókról szóló 1990. évi C. törvény (továbbiakban: Htv.) 1.§ (1) bekezdésének felhatalmazása alapján Litér Község Önkormányzat képviselő-testülete a 2022. november 23-án tartott testületi ülésén idegenforgalmi adó bevezetésének lehetőségét vetette fel 2023. január 1. napjától.

Magyarország gazdasági stabilitásáról szóló 2011. évi CXCIV. törvény 32. §-a rögzíti az adójogszabályok elfogadásával kapcsolatos időbeli korlátokat. Ennek alapján fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie. Erre tekintettel, ha az Önkormányzat fizetési kötelezettség növekedését eredményező adórendeletét 2023. január 1-től kívánja hatályba léptetni, akkor azt legkésőbb 2022. december 1-jén ki kell hirdetni.

Az idegenforgalmi adó bevezetéséről az adott önkormányzat szabadon dönthet rendelet megalkotásával.

A pénzügyminisztérium PM/12952/2022 tájékoztatója alapján az Önkormányzat 2023. január 1. napjától a törvényi felhatalmazás alapján idegenforgalmi adókötelezettséget állapíthat meg maximum 597,5 Ft/fő/vendégéjszaka mértékben.

Az idegenforgalmi adó összegét a szolgáltatást igénybe vevő fizeti meg, az adó beszedése és elszámolása a szállást szolgáltató feladata.

Az idegenforgalmi adó azt a magánszemélyt terheli, aki nem állandó lakosként egy adott önkormányzat területén legalább **egy vendégéjszakát** eltölt. A fenti fogalom alapján tehát a kizárólag nappali tartózkodás nem minősülhet vendégéjszakának, így egy adott önkormányzat területén történő kizárólag nappali tartózkodás nem eredményezhet adófizetési kötelezettséget.  
  
A helyi adókról szóló törvény számos mentességi feltételt is biztosít a magánszemélyek meghatározott csoportjai számára. A törvény által meghatározott mentességek mellett az önkormányzatnak joga van további mentességi esetköröket is biztosítani.

Az idegenforgalmi adót a helyi adókról szóló 1990. évi C. törvény (a továbbiakban: Htv.) az alábbiak szerint szabályozza:

A Htv. 30. § (1) bekezdésének a) pontja alapján adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt.

A Htv. 31. §-a az alábbiak szerint határozza meg az idegenforgalmi adó alóli mentességet:

31. § az adókötelezettség alól mentes:

a) \* a 18. életévét be nem töltött magánszemély;

b) \* a gyógyintézetben fekvőbeteg szakellátásban részesülő vagy szociális intézményben ellátott magánszemély;

c) \* a közép- és felsőfokú oktatási intézménynél tanulói vagy hallgatói jogviszony alapján, hatóság vagy bíróság intézkedése folytán, a szakképzés keretében, a közszolgálati kötelezettség teljesítése, vagy a településen székhellyel, vagy telephellyel rendelkező vagy a Htv. 37. §-ának (2) bekezdése szerinti tevékenységet végző vállalkozó esetén vállalkozási tevékenység vagy ezen vállalkozó munkavállalója által folytatott munkavégzés céljából az önkormányzat illetékességi területén tartózkodó magánszemély, továbbá

d) \* aki az önkormányzat illetékességi területén lévő üdülő tulajdonosa vagy bérlője, továbbá a használati jogosultság időtartamára a lakásszövetkezet tulajdonában álló üdülő használati jogával rendelkező lakásszövetkezeti tag, illetőleg a tulajdonos, a bérlő hozzátartozója, valamint a lakásszövetkezet tulajdonában álló üdülő használati jogával rendelkező lakásszövetkezeti tag használati jogosultságának időtartamára annak a Polgári Törvénykönyv szerinti hozzátartozója;

e) \* az egyházi jogi személy tulajdonában lévő építményben, telken vendégéjszakát - kizárólag az egyházi jogi személy hitéleti tevékenységéhez kapcsolódó részvétel céljából - eltöltő egyházi személy;

f) \* a honvédelmi vagy rendvédelmi feladatokat ellátó szervek állományába tartozó személy hozzátartozója, ha a vendégéjszakát az állomány tagjának látogatása miatt tölti a szolgálatteljesítés vagy a munkavégzés helye szerinti településen lévő, a honvédelmi vagy rendvédelmi szerv rendelkezése alatt álló, szolgálati érdekből fenntartott szálláshelyen, feltéve, ha a településen való szolgálatteljesítés, munkavégzés időtartama legalább egybefüggő 30 nap.

**INDOKOLÁS**

Az idegenforgalmi adó bevezetésének legfontosabb oka az önkormányzat saját bevételeinek növelése lenne. Jelenleg 1 szálláshely szolgáltatásra bejelentkezett tevékenységet végző adózó van a nyilvántartásban, melyet 2022. évben eladtak és jelenleg nem működik.

A jogalkotásról szóló 2010. évi CXXX. törvény 17. § (1) bekezdése értelmében a jogszabály előkészítője - a jogszabály feltételezett hatásaihoz igazodó részletességű - előzetes **hatásvizsgálat** elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. A (2) bekezdés értelmében a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet társadalmi, gazdasági, költségvetési hatása:

Litér település elhelyezkedése egy, a Balaton idegenforgalmi szempontból fontos régió háttere, mely kulturális-turisztikai szempontból elmaradott. Fejlesztése, bővítése szükséges, hogy vonzóvá tegye a településre érkező vendégek számára az itt tartózkodást.

Idegenforgalmi adó bevezetése esetén az önkormányzati bevétele minimálisan nőne, mivel a településen 1 bejelentett szálláshely szolgáltatás van, amely 12 férőhelyes. Az adónem a lakosságra anyagi terhet nem ró, mivel nem az önkormányzat illetékességi területén állandó lakosként élő magánszemélyeket és nyaralótulajdonosokat, hanem a legalább egy vendégéjszakát a településen eltöltő, idelátogató magánszemélyeket terheli.

Várható adóbevétel

|  |  |  |  |  |  |
| --- | --- | --- | --- | --- | --- |
| Szállásadó | férőhely | 500 Ft/fő/éj \*365 nappal | 500 Ft/fő/éj \*100 nappal | 300 Ft/fő/éj  \*365 nappal | 300 Ft/fő/éj  \*100 nappal |
| Vendéglő, Panzió | 12 | 2.190.000 Ft/év | 600.000 Ft/év | 1.314.000 Ft/év | 360.000 Ft/év |

Magánszemélyek által bejelentett, nem állandó lakosként a településen eltöltött vendég éjszakákat - akik nem tartoznak a mentességi körben -, feltételezhetően nagyon kevés helyi lakos jelentené és fizetné be az idegenforgalmi adót, ezt ellenőrizni 1 adóügyintéző az alapfeladatok mellett nem kivitelezhető.

Munkásszállás jelleggel működő családi házaknák, törvényi mentességet élveznek a székhellyel vagy telephellyel rendelkező vállalkozó munkavállalója, az általa folytatott munkavégzés céljából.

A rendelet-tervezet környezeti és egészségi következményei:

A szabályozás környezeti és egészségi következményei nem határozhatóak meg.

A rendelet-tervezet adminisztratív terheket befolyásoló hatása:

Idegenforgalmi adó bevezetése esetén az önkormányzatnál dolgozó 1 fő adóügyintézőre adminisztratív terhet ró. Adóhatóság feladata a be nem vallott szálláshely szolgáltatók és az eltöltött vendégéjszakák ellenőrzése, ennek alapján az adóhatósági dolgozó leterheltsége tovább növekszik. Önkormányzat költségvetése bevételi oldalról minimális többlet forráshoz jutna.

A jogszabály megalkotásának szükségessége, a jogalkotás elmaradásának várható következményei:

A rendelet megalkotásának elmaradása esetén az önkormányzat idegenforgalmi adóból származó bevétele jelen helyzetre való tekintettel 0 Ft lenne.

A jogszabály alkalmazásához szükséges személyi, szervezeti, tárgyi és pénzügyi feltételek

A jogszabály alkalmazásához a személyi, szervezeti feltételek az adóhatóság munkatársai által biztosítottak.

Kérem a Tisztelt Képviselő-testületet, hogy az előterjesztést megvitatni szíveskedjék!

***Készítette: Kepler Andrea adóügyi ügyintéző***